Սպունգ Բոբ Քառակուսի Տաբատ (մուլտսերիալ)

Անվան այլ կիրառումների համար տե՛ս՝ Սպունգ Բոբ Քառակուսի Տաբատ (այլ կիրառումներ)Սպունգ Բոբ Քառակուսի Տաբատ (անգլ.՝ SpongeBob SquarePants), ամերիկյան մուլտսերիալ, որը ստեղծել է «Nickelodeon» հեռուստաընկերությունը։ Առաջին անգամ ցուցադրվել է 1999 թվականի մայիս 1-ին և դարձել է ամենահայտնի հեռուստածրագրերից մեկը աշխարհում։ Տվյալ պահին այն ունի 12 լրիվ եթերաշրջան։ Իրադարձությունները տեղի են ունենում Խաղաղ օվկիանոսի հատակին գտնվող Բիկինի Բոթոմ քաղաքում։ Մուլտֆիլմի գլխավոր կերպարները ծովային կենդանիներն են։ 2004 թվականի նոյեմբերի 19-ին ԱՄՆ-ում տեղի ունեցավ առաջին լիամետրաժ մուլտֆիլմի պրեմիերան՝ «Սպունգ Բոբ Քառակուսի Տաբատիկ», իսկ 2015 թվականի փետրվարի 6-ին տեղի ունեցավ երկրորդ լիամետրաժ մուլտֆիլմի պրեմիերան, որը առաջինի շարունակությունն էր՝ «Սպունգ Բոբը 3D»։ Հ2 հեռուստաալիքում որոշ ժամանակով հեռարձակվեց հայերեն թարգմանությամբ, 2012-ից 2015 թթ։ Նախկինում TV5-ում հնչում էր ձայնային թարգմանություն, որը հեռարձակվում էր 2010 թվականից մինչև ալիքի փակումը 2011 թվականին։


== Սյուժե ==
Համարյա բոլոր սերիաների իրադարձությունները տեղի են ունենում Բիկինի-Բոթոմ ստորջրյա քաղաքում։ Այն նման է սովորական մարդկային քաղաքի, այստեղ կան ռեստորաններ, ծովափ, թանգարան, օդանավակայան, զվարճանքների այգի, բանտ և այլն։ Մուլտֆիլմի գլխավոր կերպարը Սպունգ Բոբ Քառակուսի Տաբատն է։ Նա և իր ընկերները մշտապես ընկնում են տարբեր արկածների մեջ։


== Կերպարներ ==
Սպունգ Բոբ Քառակուսի Տաբատ, մուլտֆիլմի գլխավոր կերպարը։ Ապրում է տուն-արքայախնձորի մեջ, խխունջ Գերիի հետ, որը ավելի շատ հիշեցնում է տնային կատու։ Սիրում է բաց թողնել պղպջակներ, մեդուզաներ որսալ իր լավագույն ընկեր Պատրիկի հետ, քռաբսբուրգերներ պատրաստել Քռաստի Քռաբում, կարատեով զբաղվել Սենդիի հետ։ Սովորում է տիկին Փաֆի ավտոդպրոցում, բայց ոչ մի կերպ չի կարողանում հանձնել քննությունը։
Պատրիկ Աստղ, ծովային աստղ, Սպունգ Բոբի լավագույն ընկերը։ Ծույլ է և հիմար։ Ապրում է քար-տան մեջ։
Սքուիդվարդ Թենթքլզ, ութոտնուկ, ապրում է Պատրիկի և Սպունգ Բոբի հետ նույն փողոցում և այնպիսի տան մեջ, որը հիշեցնում է Զատկի կղզու արձաններից մեկին։ Նա ատում է իր երկու հարևաններին, չնայած Սպունգ Բոբը և Պատրիկը նրան համարում են իրենց լավագույն ընկերը։ Սիրում է Կլառնետ նվագել, բայց դա այդքան էլ լավ չի ստացվում։ Գանձապահ է Քռաստի Քռաբում։
Գերի, խխունջ, Սպունգ Բոբի տնային կենդանին։ Չի սիրում լոգանք ընդունել։ Ամենակեր է։
Սենդի Չիքս, սկյուռիկ, զբաղվում է գիտական հետազոտություններով, Սպունգ Բոբի ընկերուհին է։ Եկել է Տեխասից, որպեսզի զբաղվի հետազոտություններով։ Միշտ կրում է ջրային կոստյում, քանի որ չի կարող շնչել ջրի տակ։ Ապրում է մի տան մեջ, որը հիշեցում է ապակե կափարիչ։ Սիրում է կարատե։
պրն. Յուջին Քռաբս, խեցգետին, Քռաստի Քռաբի տերը։ Փոքր հասակում ընկերություն է արել Պլանկտոնի հետ, բայց հետո վիճել են գաղտնի բաղադրատոմսի պատճառով։ Խիստ է, բայց արդար։ Չափից դուրս ժլատ է։ Ունի կետ-աղջիկ, որի անունը Փեռլ է։
Փեռլ Քռաբս, կետ, պրն. Քռաբսի աղջիկը։ Սիրում է երիտասարդական խնջույքներ։ Հաճախ լաց է լինում և դժգոհում հոր վարքից։
տիկին Փաֆ, ձուկ, ավտոդպրոցի ուսուցչուհին, որտեղ սովորում է Սպունգ Բոբը։ Վերջինիս վթարների պատճառով նա մի քանի անգամ ընկել է բանտ և հիվանդանոց։ Սերաներից մեկում պրն. Քռաբսը սիրահարվում է նրան։


=== Հակառակորդներ ===
Շելդն Պլանկտոն, սերիալի գլխավոր չարագործը, միաչքանի օրգանիզմ, Քռաբսի հակառակորդը։ Ունի ռեստորան և համակարգչային կին՝ Կարեն անունով։ Անընդհատ փորձում է գողանալ Քռաբսբուրգերի գաղտնի բաղադրատոմսը, բայց միշտ ձախողվում է։
Թռչող Հոլանդացի, ծովահենի հոգի, ապրում է հոգեղեն նավում։ Որոշ սերիաներում հայտնվում է և գողանում Սպունգ Բոբին և նրա ընկերներին։ Իսկ որոշ սերիաներում ընկերանում է նրա հետ։
Ծովային Չարագործ, Ծովային Սուպերմենի և Ակնոցավորի թշնամին։
Կեղտոտ պղպջակ, Ծովային Սուպերմենի և Ակնոցավորի մյուս թշնամին։ Անընդհատ ծիծաղում է։ Սպունգ Բոբի «սիրելի» չարագործն է։
Սքուիլյամ Ֆենսիսոն, ութոտնուկ, Սքուիդվարդի հակառակորդը, արտաքինով նրանք կարծես երկվորյակներ լինեն, սակայն Սքուիլյամը ունի մեկ մեծ ունք։ Շատ հարուստ է։ Մշտապես ցանկանում է ապացուցել Սքուիդվարդին, որ նա անհաջողակ է։


== Մուլտսերիալի թողարկումը ==
Սպունգ Բոբի ստեղծողը Սթիվեն Հիլլենբերգն է։ Մինչ Սպունգ Բոբի ստեղծումը նա աշխատել է Կալիֆորնիայի ծովային-կենսաբանական ինստիտուտում և ուսումնասիրել է ջրային կենդանիներին։ Այդ ժամանակ նրա մոտ միտք ծագեց ստեղծել ծովային կենդանիների մասին մի մուլտֆիլմ։ "Սպունգ Բոբ"-ի ստեղծումը տևել է շուրջ 13 տարի։ Մուլտսերիալի նախնական անունն էր SpongeBoy Ahoy!։ Սակայն ցախավել արտադրող մի ընկերություն զբաղեցրել էր այդ անունը և ավելորդ խնթիրներից խուսափելու համար որոշվեց փոխել մուլտֆիլմի անվանումը։
"Սպունգ Բոբ Քառակուսի Տաբատ"-ը առաջին անգամ եթեր դուրս եկավ 1999 թվականի մայիսի 1-ին Nickelodeon հեռուստաալիքով։ Ներկայումս թողարկվել է մուլտսերիալի 12 եթերաշրջան։ Նախկինում նախատեսվում էր "Սպունգ Բոբ"-ը ավարտել 12-րդ եթերաշրջանում, սակայն 2019 թ. հուլիսին մուլտֆիլմը երկարաձգվեց մինչև 13-րդ եթերաշրջանը։


== Ծանոթագրություններ ==


== Արտաքին հղումներ ==
Պաշտոնական կայք (ԱՄՆ)